DA Den Europæiske Unions Tidende C 287/10

Opfordring til at fremsætte bemærkninger efter artikel 1, stk. 2, i del I og i artikel 6, stk. 1, i del II i protokol 3 til aftalen mellem EFTA-staterne om oprettelse af en tilsynsmyndighed og en domstol, for så vidt angår statsstøtte i forbindelse med påstået støtte til Scandinavian Airlines gennem den nye løbende kreditfacilitet

2013/C 287/07

Ved afgørelse nr. 259/13/KOL af 19. juni 2013, der er gengivet på det autentiske sprog efter dette resumé, indledte EFTA-Tilsynsmyndigheden procedurerne efter artikel 1, stk. 2, i del I og artikel 4, stk. 4, og artikel 6, stk. 1, i del II i protokol 3 til aftalen mellem EFTA-staterne om oprettelse af en tilsynsmyndighed og en domstol. De norske myndigheder er blevet underrettet ved fremsendelse af en kopi af afgørelsen.

EFTA-Tilsynsmyndigheden giver hermed EFTA-staterne, EU-medlemsstaterne og interesserede parter en frist på en måned efter offentliggørelsen af denne meddelelse til at fremsende deres bemærkninger til den pågældende foranstaltning til:

EFTA Surveillance Authority Registry Rue Belliard/Belliardstraat 35 1040 Bruxelles/Brussel BELGIQUE/BELGIË

Disse bemærkninger vil blive videresendt til de norske myndigheder. Interesserede parter, der fremsætter bemærkninger til sagen, kan skriftligt anmode om at få deres navne hemmeligholdt. Anmodningen skal være begrundet. Bl.a. under hensyntagen til artikel 109, stk. 2, i aftalen om Det Europæiske Økonomiske Samarbejdsområde (»EØS-aftalen«) og Europa-Kommissionens og Tilsynsmyndighedens sideordnede kompetence i den foreliggende sag vil Tilsynsmyndigheden også fremsende alle modtagne bemærkninger til Europa-Kommissionen, medmindre den interesserede part, der indsender sådanne bemærkninger har rejst begrundede indsigelser herimod.

RESUMÉ

Sagsforløb

Ved brev af 5. februar 2013 modtog EFTA-Tilsynsmyndigheden (»Tilsynsmyndigheden«) en klage fra European Low Fares Airline Association (den europæiske sammenslutning af lavprisselskaber — »ELFFA«) vedrørende Norges, Sveriges og Danmarks tilrådighedsstillelse af en løbende kreditfacilitet for Scandinavian Airlines (»SAS«).

I et brev af 18. februar 2013 opfordrede Tilsynsmyndigheden de norske myndigheder til at fremlægge deres bemærkninger vedrørende klagen og om påstande om ulovlig statsstøtte. De norske myndigheder fremsendte deres svar ved brev af 25. marts 2013. De fremsendte også yderligere oplysninger ved brev af 6. juni 2013.

Vurdering af foranstaltningen

I de senere år har SAS været afhængig af eksterne kreditfaciliteter, der har indgået i virksomhedens finansielle beredskab. Siden december 2006 har SAS således haft en løbende kreditfacilitet til rådighed (»den gamle kreditfacilitet«), som blev ydet udelukkende af en række banker. Den gamle kreditfacilitet skulle oprindeligt udløbe i juni 2013. Efter en række forhandlinger indvilligede bankerne i november 2012 i at oprette en ny kreditfacilitet sammen med de fire største aktionærer, Norge, Sverige og Danmark (»landene«) og den private aktionær, Knut og Alice Wallenberg Stiftelsen (»KAW«).

Landene stiller 50 % af den nye kreditfacilitet til rådighed i et forhold, der er proportionalt med deres aktiebeholdning i SAS, mens de resterede 50 % ydes af KAW og de banker, der allerede var involverede i den gamle kreditfacilitet (med undtagelse af en enkelt bank). Staterne og KAW deltager i den nye kreditfacilitet på samme vilkår som bankerne.

Tilsynsmyndigheden har vurderet, om oprettelsen af den nye kreditfacilitet gav SAS en uberettiget økonomisk fordel og mener, at pari passu-princippet muligvis ikke kan finde anvendelse, da ingen private investorer har fremsat tilbud om at deltage i den nye kreditfacilitet på samme vilkår som de offentlige myndigheder. Faktisk har de långivende banker omtrent halveret deres bidrag til den nye kreditfacilitet (sammenlignet med den gamle), og Tilsynsmyndigheden kan ikke udelukke, at de private långiveres deltagelsesgrad er blevet påvirket både af overvejelser om deres kreditrisikoeksponering over for SAS under den gamle kreditfacilitet og af landenes deltagelse i den nye kreditfacilitet snarere end af rentabilitetsudsigterne som sådan.

Tilsynsmyndigheden har endvidere undersøgt, om landenes deltagelse i den nye kreditfacilitet kan anses for at være acceptabel for en privat investor, der opererer i en markedsøkonomi. I den forbindelse er Tilsynsmyndigheden i tvivl om, hvorvidt den relevante forretningsplan og ledsagende afkastsanalyse, som danner grundlag for landenes deltagelse, er tilstrækkeligt solide til, at de kan få en privat investor til at deltage i den nye kreditfacilitet.

Dertil kommer, at for så vidt som den nye kreditfacilitet udgør statsstøtte i henhold til artikel 61, stk. 1, i EØS-aftalen, er Tilsynsmyndigheden i tvivl om, hvorvidt den er forenelig med de undtagelser, der er fastsat i artikel 61, stk. 2 og 3, i EØS-aftalen. Betingelserne for rednings- og omstruktureringsstøtte, der er fastsat i Tilsynsmyndighedens retningslinjer for statsstøtte til redning og omstrukturering af kriseramte virksomheder, synes ikke at være opfyldt.

Konklusion

I lyset af ovenstående betragtninger kan Tilsynsmyndigheden ikke på nuværende tidspunkt konkludere, at landenes deltagelse i den nye kreditfacilitet foregår på markedsvilkår. Det kan derfor ikke udelukkes, at der gives en urimelig fordel for SAS, som potentielt kan udgøre statsstøtte i henhold til artikel 61, stk. 1, i EØS-aftalen. For så vidt som den nye kreditfacilitet måtte udgøre statsstøtte i henhold til artikel 61, stk. 1, i EØS-aftalen, er Tilsynsmyndigheden desuden i tvivl om, hvorvidt den er forenelig med de undtagelser, der er fastsat i artikel 61, stk. 1, i EØS-aftalen.

På baggrund af ovenstående har Tilsynsmyndigheden derfor besluttet at indlede den formelle undersøgelsesprocedure i overensstemmelse med artikel 1, stk. 2, i del I og artikel 4, stk. 4, og artikel 6, stk. 1, i del II i protokol 3 til aftalen mellem EFTA-staterne om oprettelse af en tilsynsmyndighed og en domstol. Interesserede parter opfordres til at fremsætte deres bemærkninger senest en måned efter offentliggørelsen af denne meddelelse i Den Europæiske Unions Tidende.